CELEX: C2007/042/25
Language: et
Date: 2007-02-24 00:00:00
Title: Kohtuasi C-518/06: 20. detsembril 2006 esitatud hagi — Euroopa Ühenduste Komisjon versus Itaalia Vabariik

24.2.2007   
            
            
               ET
            
            
               Euroopa Liidu Teataja
            
            
               C 42/15
            
         20. detsembril 2006 esitatud hagi — Euroopa Ühenduste Komisjon versus Itaalia Vabariik
   (Kohtuasi C-518/06)
   (2007/C 42/25)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindajad: E. Traversa ja N. Yerrell)
   
      Kostja: Itaalia Vabariik
   Hageja nõuded
   
               1.
            
            
               Tuvastada, et kuna Itaalia Vabariik
               
                           —
                        
                        
                           kehtestas ja jättis kehtima õigusnormid, mille kohaselt tuleb kolmandate isikute liikluskindlustuse makseid arvutada kindlaksmääratud näitajate alusel;
                        
                     
                           —
                        
                        
                           allutas kolmandate isikute liikluskindlustuse maksed tagasiulatuvale kontrollile,
                        
                     siis on Itaalia Vabariik rikkunud kindlustustoodete vaba turustamisega seotud kohustusi, mis on talle pandud nõukogu 18. juuni 1992. aasta direktiivi 92/49/EMÜ otsekindlustustegevusega, välja arvatud elukindlustustegevusega seotud õigusnormide kooskõlastamise kohta, millega muudetakse direktiive 73/239/EMÜ ja 88/357/EMÜ (kolmas kahjukindlustuse direktiiv, edaspidi “direktiiv 92/49”) (1) artiklites 6, 29 ja 39 sisalduvate sätetega, mis käsitlevad hinna määramise vabadust;
               
                           —
                        
                        
                           kontrollis seda, kuidas kindlustusandjad, kelle peakontor on teises liikmesriigis, kuid kes tegutsevad asutamisvabadust või teenuste osutamise vabadust kasutades Itaalias, arvutavad oma kindlustusmakseid;
                        
                     
                           —
                        
                        
                           määras sanktsioone kindlustusmaksete arvutamist puudutavate Itaalia õigusnormide rikkumise eest isegi kindlustusandjatele, kelle peakontor on teises liikmesriigis, kuid kes tegutsevad Itaalias asutamisvabadust või teenuste osutamise vabadust kasutades,
                        
                     siis on Itaalia Vabariik rikkunud direktiivi 92/49 artiklist 9 tulenevaid kohustusi;
               
                           —
                        
                        
                           säilitas kõigi kindlustusandjate, k.a nende, kelle peakontor on teises liikmesriigis, kuid kes tegutsevad Itaalias asutamisvabadust või teenuste osutamise vabadust kasutades, kohustuse sõlmida kolmandate isikute liikluskindlustuse lepingud,
                        
                     siis on Itaalia Vabariik rikkunud Euroopa Ühenduse asutamislepingu artiklitest 43 ja 49 tulenevad kohustusi.
            
         
               2.
            
            
               mõista kohtukulud välja Itaalia Vabariigilt.
            
         Väited ja peamised argumendid
   Kindlustusettevõtjate kohustus kehtestada netokindlustusmaksed vastavalt “asjakohastele tehnilistele alustele, mis on piisavalt laiad ning mis katavad vähemalt viis majandusaastat,” ning tagada, et need kindlustusmaksed on kooskõlas teatava turukeskmisega, ja nende kindlustusmaksete allutamine tagasiulatuvatele kontrollidele, mille tagajärjel võib Itaalia järelevalveasutus nimetatud kohustuste rikkumise eest määrata olulise suurusega trahve, kujutab endast direktiiviga 92/49 kehtestatud hinnamääramise vabaduse põhimõtte rikkumist. Itaalia õigusnormide tulemusena kehtestatakse seadusjärgne kindlustusmaksete süsteem ning takistatakse seega kindlustusseltse oma teenuseid vabalt turustamast nii, nagu nad õigeks peavad, ja vabalt oma hindu määramast, seades nii ohtu ühisturu loomise kindlustuse valdkonnas.
   Itaalia Vabariik ei saa viidata siseriiklike sätete vastuvõtmise aluseks olevale üldisele huvile, et õigustada ühenduse õigusnormidega kehtestatud ettevõtjate hinnamääramise vabaduse põhimõttest erandi tegemist niivõrd, kuivõrd see ei kuulu direktiivi 92/49 artikli 29 teises lõigus ja artikli 39 lõikes 3 sõnaselgelt ettenähtud erandite alla.
   Itaalia järelevalveasutuse, st vastuvõtva liikmesriigi järelevalveasutuse poolt läbi viidav kontroll selle üle, kuidas kindlustusseltsid, kes tegutsevad Itaalias asutamisvabadust või teenuste osutamise vabadust kasutades, arvutavad oma kindlustusmakseid, ja sanktsioonide määramine sama Itaalia järelevalveasutuse poolt Itaalia õigusnormide rikkumise eest kujutab endast päritoluliikmesriigi (st liikmesriik, kus kindlustusettevõtjal on peamine asukoht) ja vastuvõtva liikmesriigi vahelise pädevuse jaotamise põhimõtte, mis on sätestatud direktiivi 92/49 artiklis 9, rikkumist.
   Kindlustuslepingu sõlmimise kohustus, mis kehtib kõigile liikluskindlustusega tegelevatele kindlustusseltsidele sõltumata peakontori asukohast ja seoses kõigi kindlustatud isikute kategooriate ja kõigi Itaalia maakondadega, ning võimalus, et Itaalia järelevalveasutus määrab selle kohustuse rikkumise eest sanktsioone, kujutab endast asutamise põhivabaduse piirangut, mis on keelatud EÜ artikliga 43 ja samuti teenuste osutamise vabaduse piirangut, mis on vastuolus EÜ artikliga 49. Nimelt on Itaalia õigusnormides ettenähtud kohustusliku liikluskindlustuse lepingute sõlmimise kohustus tõsine takistus kindlustusseltside tegevusele Itaalias, sest see kohustus heidutab teistes liikmesriikides asuvaid kindlustusseltse asutamast Itaalias või pakkumast seal teenuseid ning kahjustab seega nende ligipääsu Itaalia turule.
   Kindlustuslepingu sõlmimise kohustus kujutab endast takistust, mis ei ole ei õigustatud ega proportsionaalne taotletud eesmärgiga. Nimelt “võib avaliku korra mõistele tugineda vaid juhul, kui esineb tegelik ja piisavalt tõsine oht […] ühele ühiskonna põhihuvidest” ja “avaliku korra erandit, nagu kõiki erandeid asutamislepingu aluspõhimõtetest, tuleb tõlgendada kitsalt” (vt 19. jaanuari 1999. aasta otsus kohtuasjas C-348/96: Calfa, EKL 1999, lk I-11, punktid 21 ja 23).
   Lisaks ei ole kõnealune piirang sobiv selle eesmärgi saavutamiseks, mille jaoks see vastu võeti, kuna selline üldine kindlustuslepingu sõlmimise kohustus takistab kindlustusseltside eriosakondade loomist ja tegutsemist, mis suudaksid tarbijate vajadusi just tänu asjakohasele spetsialiseerumisele paremini ja tõhusamalt täita.
   Lõpuks ületab selline piirang avaliku korra tagamise või tarbijakaitse eesmärkide saavutamiseks vajaliku nii geograafilises mõttes, sest nagu väidavad Itaalia ametiasutused, puudutavad avaliku korraga seotud probleemid vaid “konkreetseid geograafilisi alasid” riigi territooriumist, kui ka sisu mõttes, sest kindlustusseltsid, kes tegutsevad Itaalias, peavad kindlustuslepingu sõlmima iga autoomaniku või — juhiga, sõltumata ohust, mida see autoomanik või juht konkreetselt kolmandatele isikutele tekitatud kahju eest vastutamise osas endast kujutab.
   
      (1)  EÜT L 228, lk 1; ELT eriväljaanne 06/01, lk 346.